Ob da Mittn vom 6. Joahundat noch Christus san de Slawn noch und noch in die Töla von Save, Drau, Mua, Isonzo und Enns voadrunga. Bis zum End vom 7. Joahundat is des sogenonnte Protoslowenische donn in am recht an grossn Gebiet gsprochn wuadn, des im Westn bis zum Tagliamento undn Goif vo Triest greicht hot, im Noadn bis Linz und in die Gegend vo Wean, und im Ostn bis zum Plottnsee. Im Mittloita hot si des protoslowenische Sprochgebiet donn noch und noch vaklanat und is in die Rondgebiete mea und mea vom Boarischn, Furlanischn, Venezianisch-Italienischn und Ungarischn vadrängt wuadn. Es Sprochgebiet hot si donn owa stabilisiat und is sogoa bis heid, mindestns owa bis zua Mittn vom 19. Joahundat weitgehend gleich bliebn.